
Operesheni ya kijeshi inaundwa, inayohusisha makomandoo hodari sana kutoka Tanzania. Waliyoenda hadi nchini Djibouti walipotakiwa kuifanya operesheni yao. Kuangamiza kikundi cha wanamgambo, kilichotajwa kuwa ni hatari na hakikutakiwa kuwepo.

Wakiwa kwenye operesheni mambo yaligeuka ndivyo sivyo. Badala ya kuteketeza wao. Waliishia kushambuliwa na kundi, ikionekana wazi walitarajia ujio wao mjini hapo. Kimaana nyingine walisalitiwa na kuletwa huko ardhi ya ugenini wamalizwe.

Matokeo yake wanauawa huku mmoja ambaye aliushtukia mchezo, akitoroka na hakueleweka alikimbilia wapi. Akikata mawasiliano baina yake na Tanzania, baada ya kubaini alishasalitiwa muda mrefu sana. kitendo cha kuwajulisha nyumbani, ni sawa na kujianika uje kushambuliwa zaidi.

Miaka mitatu nayo ikapita, ndiyo kukaja kubainika kuna mpango hatari sana kwa bara zima la Afrika. Hawakujua ni kivipi uwe hatari, zaidi ya kufahamu ulihusishwa na neno B.A.B.U yakiwa ni kifupi cha maneno fulani. Yasiyojulikana na wanausalama zaidi ya kikundi fulani, kilichohusika kuandaa mchakato mzima;

Majasusi watatu kutoka nchi tofauti, waliteuliwa kwenda kuifanya operesheni hiyo. Warudi na majibu halisi ya mpango huo na pia kujulikana ni kina nani waliyoshiriki. Waliyotaka kuhatarisha bara zima la Afrika.

Hao waliishia kusafirishwa kinyemela kwa nyaraka za kughushi, mpaka nchini Sudan. Wakipewa majina bandia na hati za kusafiria zinazowaonesha ni wananchi wa huko. Kila mmoja akiwa amebadili mwonekano wake, usiwe ule ambao alizoeleka kuwa nao.

Kazi waliamua kuifanya vyema na kuibua mengi ya hatari na siri kubwa iliyojificha. Mara zingine walikaribia kuhatarisha maisha yao kwa kushambuliwa na maadui zao walipobainika. Ikageuka kuwa operesheni ya kukata na shoka, patashika nguo kuchanika.

Jioni

Ndege ya jeshi ilionekana ikipita kwenye anga la bahari, umbali mrefu mno kutoka ilipo pwani ambapo laiti kama kungeweza kutokea tatizo la chombo hicho. Wasiyoweza kujiokoa kwa kuogelea ingekuwa ni ngumu mno kufika ufukweni, kutokana na kina kirefu cha maji kilichopo eneo hilo.

Chombo hiki ndani hakikuwa na viti vya kuketi watu kwa wingi, kama vile ambavyo ndege nyingi za abiria zilivyo. Zaidi ya kuonekana sehemu kubwa ikiwa  wazi, baada ya kukivuka chumba cha  rubani. Iliyotosha kuweza kuweka magari kadhaa, au hata kubeba kifaa cha kivita kwa ajili ya watu waliyopo kwenye mpango huo.

Humo kulionekana watu watano, wote wakiwa na wamevaa nguo nyeusi za mpira. Kila mmoja akiwa na mkoba mweusi mgongoni mwake, usoni akiwa na miwani ngumu mno, iliyotosha kuweza kumkinga na upepo wa angani au hata chumvi za majini anapotumbukia kwenye kina kirefu cha bahari.

Pembeni yake kulikuwa na kasha kubwa mno lililofungwa vyema, sambamba na kuwa na kitu cha mpira kilichovikwa juu yake ambacho hufungwa hasa kwenye uhitaji wa kurusha  kitu ardhini chenye manufaa.

Ndege ikiwa bado ipo katikati ya bahari, bwana mmoja miongoni mwa hao watano alishika chuma kimoja kilichopo kwenye kasha lile kisha akakivuta. Alipelekea kutokea mwamvuli kwa vyuma, muda huo mlango wa nyuma wa  chombo hiko ukafunguka.

Kasha lile lilivutwa nje na kutoka likawa linaelekea katikati ya maji, huku wao  mmoja baada ya mwingine akijiachia kwenda chini mithili ya samaki baada ya ndege ile kushuka chini kutoka umbali ule ambao ipo.

Walitumbukia majini kwa umbali wa jirani na lilipo kasha, kisha chombo kikainuka na kupotea eneo hilo kwa kuelekea mashariki zaidi mwa bahari  ambapo hakuna pwani yeyote.

Mara mabwana wale watano waliibuka na mikono yao wote walishikilia kwenye kasha lile ambalo halikuzama zaidi ya kuwa linaelea katikati ya maji ya bahari. Likitingishwa na mawimbi ya wastani ambayo yapo eneo hilo kwa majira ya hayo ya jioni.

Kitendo cha haraka kilichofanyika wakiwa namna hiyo, ni mmoja kupanda juu ya lile kasha kubwa kisha alifungua na kutoa mitungi ya kupumulia mitano akampatia kila mmojawapo. Halafu alitoka na begi kubwa mno ambalo lilienea kasha lote.

Wote kwa pamoja walivaa mitungi ile migongoni mwao, walishikilia mikanda minne ya begi lililopo kwenye kasha lile. Ambalo haliingizi maji, hata likizamishwa chini kabisa ya kina kirefu cha bahari.

Walilitoa na kuliweka majini, huku wakiuacha ubao mtupu wenye kuelea kwenye eneo hilo. Halafu kwa pamoja walizama chini na walipiga mbizi, wakiwa wameshikilia kasha lile wakielekea upande wa magharibi wa eneo hilo.

Watu hao watano waliogelea kwa muda wa takribani saa moja, wakaja kufika eneo ambalo halina kina kirefu cha maji. Hapo wanne walibaki chini na mzigo wao, huku mmoja akiinuka kutazama juu usalama upo.

Baadaye wote walitoka hadi ufukweni eneo lenye miti mingi, giza likiwa limeingia.... Mahali walipoibukia kwa kasi zaidi, walivua mavazi yale meusi na kuyaweka chini, kisha walifungua ule  mzigo na wakatoa silaha za kivita kila mmoja alichukua zake.

Mabwana hawa walipomaliza kila kitu, mkoba ule mkubwa waliurudisha tena majini na kuuzamisha kisha wakaanza kuondoka kwa tahadhari kuu kuelekea upande wa magharibi zaidi.

Walifika hadi kwenye eneo ambalo kuna  kambi, huku kukiwa na minara kadhaa ya juu, inayowezesha kumwona adui kutoka pande za jirani  na hapo kusudi hatua ya kudhibiti iweze kuchukuliwa mapema zaidi.

“Luteni usu Mhando, mashariki ni kwako...... Luteni Elia  magharibi ya kambi ni yako....... Luteni Banzi wewe utachukua  upande wa kusini......... Kapteni Kapinga wewe  utachukua kaskazini...... Mimi nitakuwa ninaingia ndani ya kambi kupitia mbele na nyuma. Hakikisha mnanisafishia njia, kila upande ninaoelekea basi mnilinde kwa nguvu zote na kuhakikisha siwezi kuvamiwa”, Mmojawapo aliongea kuwapa maagizo na hapo kila mmoja alitawanyika kuelekea upande wake.

Kikosi kilitawanyika kwa kila mmoja kuchukua upande wake kwenye eneo hilo, kuhakikisha jukumu haliwezi kwenda mrama ikiwa wao wapo kazini kwenye kutimiza mpango uliyowaleta eneo hilo.

Udunguaji wa kimya wa walinzi waliyopo kwenye minara ndiyo ulifanyika, sambamba na kuua wale waliyopo eneo la chini. Baada ya muda kambi yote ilikuwa safi, ndipo napo yule aliyeingia ndani. Aliwataarifu wenzake waweze kuja huko, kazi ilikuwa imeisha.

Walishuka wote wa pande hizo, kasoro yule wa kaskazini ndiyo hakuonekana hapo. Haikuelewekea yupo upande gani na kitendo cha wale kufika chini, walianza kudunguliwa mmoja baada ya mwingine na hatimaye wote watatu walifikwa na umauti huku washambuliaji wakiwa hawaonekani.

Mwishowe walijitokeza watu  wanne wenye bunduki za udunguaji waliyokuwa wamejibana kwenye vibanda vya kambi hiyo yenye kuwaka umeme majira hayo. Hawa waligawanyika upesi na kuelekea ilipo miili ya watu wale waliyokuwa na jukumu la kuchukua ulinzi kwa mwenzao aliyeingia ndani.

Walirejea wakiwa na miili mitatu ambayo waliiangusha kwenye hema kubwa  zaidi kwenye kambi hiyo. Kisha wakapiga mbinja na muda huohuo, walijitokeza wanaume wanne wenye mavazi ya kimtaani, sambamba na yule mwanajeshi aliyewapa jukumu la kuvamia eneo hilo.

“Meja Mbise, watu wenyewe ndiyo hawahawa?”, Mmoja wa wanaume wenye kuonesha ni mkubwa wa hapo kambini aliuliza.

“Bado mmoja hapa hayupo, waagize vijana wako upesi watawanyike wamsake kwenye kila pande za hapa. Kapteni Kapinga simwoni hapa, hajatii amri yangu ya kuja”, Meja Mbise alisema.

“Haya upesi kamsakeni huyu mjinga, mrudi na maiti yake popote alipo”, Amari ilitolewa na vijana wapatao nane wenye bunduki za kivita waliingia kazini kutimiza jukumu hilo.

Miaka mitatu  baadaye

NDEGE NDOGO YA KUONGOZWA kwa kifaa maalumu, ambazo mara nyingi hutumika na waandishi wa habari wanapohitaji kuchukua tukio kwa juu. Ilionekana ikiranda juu anga, mita kadhaa kutoka  yalipo maji ya bahari ambayo ni yenye kina kirefu.

Chombo hiko kiliranda kutoka upande mmoja kwenda mwingine, sambamba na kudhihirika chengine chenye muundo wa namna hiyo ingawa rangi zilikinzana.

Vyombo hivi kwa pamoja, walizunguka sehemu mbalimbali za bahari, hatimaye kimoja  baada ya kingine kilianza kurejea ufukweni. Napo viliwafikia watu wawili, ambao ndiyo waliyokuwa wakiviongoza kule baharini katika kuzunguka kutoka upande mmoja hadi mwingine.

Walikuwa ni mwanaume na mwanamke, ambao vimo vyao vilitofautiana kidogo huku wakionekana ni wenye kuvutia zaidi wawapo pamoja namna hiyo... Wa kiume alikuwa kifua wazi na kavaa kaptula, ngozi yake ikionekana ni rangi ya ung’avu huku miguu yake ikiwa imejaa mno  kwa misuli ya mapajani mithili ya mchezaji mpira wa kulipwa... Huyu alikuwa na nywele za wastani, sambamba na ndevu nyingi mno tena zilizounganika na sharafa ambayo haikuwa imechongwa vyema.

Haiba ya mwanaume huyo, ilikuwa ni ya mvuto. Ingawa ni mwenye  kuonekana mwenye ndevu zilizomjaa kuliko maelezo. Hasa mwili wake ambao kwa juu unamwonesha ni asiye na kitambi, huku akiwa na vinyweleo uchokozi  vilivyopo tumboni mwake..... Jinsi alivyo ukimtazama ungeweza kudhani ni mchezaji mpira wa miguu, hasa kwa kuonekana na miguu yenye kukaa kimazoezi mno kuliko mwili wa juu.

Mwanamke ambaye naye yupo jirani yake, wakishirikiana kuchezea vifaa vya kuongozea ndege, ni mwenye mwili wa wastani sambamba na kiuno kilichobonyea ndani huku nyonga zikiwa zimetanuka na kumjengea umbo lenye kuvutia mno...... Bibi huyu alivaa vazi la kuogelea lenye kuunganika juu hadi chini, ambalo liliishia kujenga muundo wa kufuli lilipokomea na kufanya urembo wake udhihirike maradufu.

Watu hawa hatimaye walikuja kurejesha vifaa vyao vya angani mikononi mwao, huku kila mmoja akiwa na tabasamu kubwa kwa kucheza mchezo ule. Uliyowafanya wawe ni mithili ya watoto wawili, kabla hawajavirudisha na kuamua kukaa kwenye tandiko ambalo lipo chini yao. Lenye vyombo kadhaa za vinywaji mahali hapo walipokuwa wakifurahia.

“Maisha ni matamu sana nikiwa nawe, kwa kipindi ninachotaka kufurahia tu”, Mwanaume alisema na kupelekea ndevu zake nazo zicheze kidogo kutokana na kufunguka taya lake.

“Na kweli, ila unajua hakuna wakati niliyowahi kufurahia na wewe kama huu ambao huna kazi. Ni miezi sasa nimekuwa nikikuona na kuwa na wewe”, Mwanamke naye alisema.

“Unajua wazi punda kuipata nafasi ya kupumzika basi ni kitu cha nadra sana, kama akiipata basi wacha aitumie nafasi hiyo na jike wake..... Ni mwendo wa..”

“Ushaanza mambo yako Nor, ndiyo maana ndevu nyingi kama fagio la  buibui”

Hataki ajulikane ni mwenye mtoto, kutokana na asili ya kazi yake. Wala kufahamika mpenzi wake hasa ni yupi, ili aweze kujiweka imara pale anapopambana na maadui na si kuchezewa madhaifu yake.

Ukweli ndani ya dunia hii, hakuna mwanadamu ambaye ni mkamilifu na asiye na mapungufu yeyote yale. Kila mmoja anayo hata akiwa na moyo mgumu kiasi gani, ila huyalinda  mno yasibainike kwa ajili ya manufaa ya baadaye kuhusu kazi yake..... Ndiyo hiko huwa anakifanya Norbert Kaila, asiweze kujulikana na yeyote yule.

Nusu saa baadaye tangu simu ya Norene ilipoita, ilikuwa ni majira ya saa kumi na mbili kwa saa za Afrika ya mashariki. Giza likiwa bado halijaanza kunyemelea, zaidi ya kuonekana wekundu ule wa kuzama kwa jua ukiwa umetamalaki angani kwa upande wa magharibi.

Norbert tayari alishafika kwenye makao makuu ya EASA kwa mkoa wa Dar es salaam, muda  huo mbele yake kukiwa  na Mkubwa wake wa kazi, amesimama kwenye ubao wenye ramani, mkononi akiwa na fimbo maalum ya kuelekezea kama ambavyo wafanyavyo walimu wawapo madarasani.

Kaila naye alitulizana mithili ya mwanafunzi mwenye kuhitaji kulipata somo, huku macho yakiwa makini mno kuelekezwa vituo muhimu vya kiramani kwenye bara la Afrika ambavyo alihitajika avijue kwa hali na mali. Kusudi aitimize vilivyo, kazi iliyopo mbele yake.

CE aliyepo mbele yake alisema, “Kwanza unatakiwa ujue hii unayoenda kuifanya huko nia zaidi ya kazi, inahitaji zaidi ya umakini na uwe na uangalifu mkubwa wa alama za ishara kwa wenzako... Misheni utakuwa pamoja na Mathew Igubike wa Nigeria, sambamba na Thomas Mbia wa Cameroon. Ambao kwa pamoja wanahitajika kukutana na wewe kwenye jimbo la Darfur, mkiwa mmetimia kwa pamoja kwa ajili ya kazi hii... Hakikisheni mnajua nini kilichokuwepo kwenye mpango B.A.B.U, AU wanasubiri majibu ya haraka mno kwenye suala hilo maana mmoja wa vibaraka wa mpango huo ameshajulikana na hivi sasa ametoweka kwenye mazingira ya kutatanisha.... Huyo mkimpata itakuwa ni jambo jema zaidi, ataweza kuwafanya mpate taarifa muhimu zaidi.... Nadhani unamkumbuka Kapteni Kapinga”.

“Yule ambaye aliwageuka wenzake kule Djibouti, walipoenda kupambana wanamgambo wa Majit... Mtu pekee aliyeweza kusalia hai kwenye mpango ule akiwa ni Meja Mbise ambaye hivi sasa ameamua kuachana na shughuli za jeshi, kwa kuomba kustaafu kwa sababu za kiafya kisha akajiingiza kwenye siasa”, Norbert alisema.

“Ewaaa! Ndiye huyohuyo, huyu bwana ni mmoja wa watu wa juu wa Majit, nadhani ulimsikia Meja Mbise alivyoeleza kwa kina jinsi alivyotoroka na alikosea na risasi  na hata jeraha alionesha...... Sasa basi utaondoka hapa leo hii na ndege ya kuelekea Gabon utashukia uwanja wa ndege wa Ondimba kwenye jiji la Fraceville... Hapo utachukua ndege ya kuelekea mji wa Gamba, kule uwanja wa ndege ukishuka wala usisubiri mtu na kujionesha ni mgeni mahala hapo... Chukua gari ukashuke nyumba  ya wageni Laguna, kule utakutana na mwenzako kwa mujibu wa ishara nadhani utamwelewa ni jinsi gani alivyo”

“Mkuu”

“Hati zako za kusafiria zipo tayari, ukifika huko kwa mwenyeji wako utaenda kupewa nyingine tofauti na hii.. Huko ndiyo utapewa hatua nyingine zinazofuata kwa ajili ya  operesheni, unaweza kwenda hivi sasa N001”

Norbert alitoka kwenye chumba maalum alichokuwa akipewa maelekezo, ambayo yalihitajika ayachukue kwa hali na mali pasipo kunakili sehemu yeyote kwa maandishi. Yalihitajika kuwekwa kichwani pekee na si mahali pengine popote pale kwa ajili ya usalama wa kazi hiyo.

Alifika eneo la Katibu Muhtasi muda huo hakumkuta mpenzi wake zaidi ya kumwona binti mwingine akiwa amekaimu nafasi ile. Kutokana na mrembo yule kuomba mapumziko autumie na mpenzi wake, kabla hajaingia kazini kwa mara nyingine tena.

N001 alipokea kila kitu muhimu kwa ajili ya kazi yake hiyo, aliondoka hapo ofisini akiendeshwa na afisa wa kawaida, aliyemfikisha uwanja wa ndege na kuagana naye  halafu aliingia ndani moja kwa moja hadi eneo la mapokezi kwenye uwanja huo kukiwa na maafisa kadhaa wa usalama na uhamiaji, sambamba na  wengine wenye kuhusika na majukumu mbalimbali mahali hapo.

Norbert kutokana na kuwa na kila kitu alichostahiki alienda hadi kwenye maeneo husika, hakutaka kuvuta muda ilihali anajua  ndege anayotakiwa kuondoka nayo ipo mahala hapo ikiwa tayari imeshaanza kupakia abiria.

Akiwa kwenye harakati hizo alijikuta akishikwa kiwiko cha mkono, hapo alishindwa kuendelea mbele na aligeuka nyuma kumtazama aliyefanya hivyo ni nani. Alikutana na uso kwa uso na binti mrembo ambaye hakuwa ni mgeni kwake na alitambua wazi ni mfanyakazi wa hapo uwanjani.

“Nor inamaana siku hizi tumekuwa tukipitana bila hata kusalimiana, au kwasababu umefuga hayo madevu ukafikiria sitakujua”, Binti alisema kwa kulalamika.

“Niwie radhi bibie, hapa unaponiona nipo ninawahi mkutano wa waandishi wa habari Gabon. Muda wa kuingia kwenye ndege ndiyo huu, ninahitajika kwa haraka niwahi huko na nisije kuchelewa ndege”

“Sawa ila unajua kabisa wewe una nafasi gani kwangu hadi ufikie hatua ya kuninyamazia namna hiyo, ungenipungia hata mkono ningeelewa mpenzi”

“Niwie radhi kwa hilo, tatizo dharura hizi zinanipeleka pabaya. Ila laiti ningeweza kukuona pamoja na uharaka nisingeweza kukupuuzia. Umeyanasa macho yangu, umeikamata roho yangu, moyo wangu ndiyo hausikii lolote juu yako... Ukimya wangu wote huo, basi ukiuona jua chanzo ni majukumu lakini siwezi kukusahau wewe, hapa yenyewe uwanjani sikukuona laazizi”

“Okay nikutakie safari njema... hebu inama basi kidogo nakwambia kitu sikioni”, Binti alisema na Norbert alitegesha sikio akijua wazi kuna jambo alitaka kumwambia.

Haikuwa hivyo, baada ya kumuwekea sikio sambamba na shavu kwa karibu, alipigwa busu moja matata mno kisha bibie alianza kuondoka eneo hilo kwa kukazana jambo ambalo lilimfanya aachie tabasamu kwa kutokea kitu kama kile.

Napo hakunata sana, alishika uelekeo wa eneo la kukaguliwa baada ya kumaliza taratibu zote za uwanjani hapo. Na muda mchache baadaye aliweza kuingia kwenye ndege ya shirika la ATCL ambayo ilikuwa bado inaendelea kuchukua abiria.

Kaila alitulia kitini, eneo ambalo alikutana na binti kwa umri ni mdogo wake akiwa yupo kwenye umakini mno na kifaa cha masikioni mwake wala hakujali uwepo wake mahali hapo. Bwana huyu mwenye kuwa na ulafi wa warembo kwenye kila mahali anapoenda na kukutana na sura ya binti mrembo yeyote.

Norbert aliyafunika macho yake na miwani nyeusi, ambayo ilifanya mwonekano wake uwe mzuri maradufu ingawa ni mwenye ndevu nyingi mno zilizotakiwa kufugwa kwa ajili ya kazi ambazo alihitajika kwenda kuifanya huko aelekeapo na hasa namna ambavyo angetambulika na kila mmoja asiyehitajika kumjua utambulisho wake.

***
[image: ]


KABLA YA KUFIKIWA UAMUZI wa kuagizwa wapelelezi maalumu wa daraja tofauti kutoka nchi mbalimbali ambao walihitajika kuifanya kazi hiyo kwa umakini zaidi kuweza kufichua mpango wa siri ambao haukuwa ukijulikana na bara zima upo vipi na ulikuwa na manufaa gani.

Kulifinyika kikao kizito na cha siri cha baraza la usalama la umoja wa Afrika, majira ya usiku huo mjini Addis Ababa nchini Ethiopia kulipo na makao mkuu ya umoja huo. Huko kulihusisha wanachama wa siri mno wa baraza hilo, ambao waliteuliwa kwa kuzingatia vigezo na ufanyaji wao wa kazi miaka ya nyuma.

Sambamba na kuhusishwa wawakilishi wa siri wa mashirika ya kijasusi Afrika kutoka nchi mbalimbali, ambao walihitajika kwa hali na mali kwa manufaa mazima ya kutimiza ulinzi na usalama wa Afrika nzima.

Kikao kilinguruma kwa muda wa takribani masaa matatu, kukiambatanisha umakini wa wanausalama mbalimbali sambamba na wanajeshi wastaafu kutoka sehemu tofauti za bara zile. Ndipo ilifikiwa azimio la kuteuliwa majasusi watatu kutoka mashirika la kipelelezi, au taasisi zilipo ndani ya nchi husika kuweza kutimiza jambo hilo kwa mafanikio makubwa.

Hasa kutokana na uzito wenyewe wa taarifa iliyokuwa ikijadiliwa, kwa siri na hata viongozi wa nchi husika zenye kuhusika na majasusi hao wakiwa hawana  taarifa ya  kile kinachoendelea huko.

Idara ya NIA ya Nigeria ilikuwa ni moja ya taasisi za kijasusi iliyopata bahati ya kuteua kijana mmoja wa kuaminika atakayeweza kukamilisha uchunguzi juu ya sakata hilo, idara ya usalama wa taifa ndani ya Cameroon nayo ilipata nafasi hiyo adimu kutolewa, huku ukanda wa Afrika ya mashariki nao ukichukua wasaa wa kuweza kupeleka jasusi mwenye kazi hiyo.

Cameroon ilimtoa Thomas Mbia kijana  shupavu na mzalendo wa bara la Afrika mwenye kuaminika kwa namna alivyoweza kujitoa kwenye kazi nyingi mno za hatari kwa manufaa ya taifa lake. Huyu jina lilipitishwa kwa usiri mkubwa, na haikutakiwa kufahamika kama kuna mtu kutoka ukanda huo angeweza kupewa kazi hiyo na kuagizwa kwenda kutetea ardhi ya nyumbani.

NIA nao hawakuwa nyuma katika kuhakikisha wanatoa mtu mzalendo mwenye kuwapa uhakika nafasi hiyo waliyokabidhiwa wanaitumia vilivyo kwa manufaa yao. Ndipo jukumu lilikabidhiwa kwa Mathew Ibugike mmoja wa  majasusi hatari, ambaye alibatizwa jina la kinyonga na wakuu wake kutokana na jinsi alivyoweza kubadilika kila awapo kazini. Hata ikawa ni ngumu mno kumtarajia juu ya ujaji wake kwenye jukumu hilo.

EASA ndiyo walimteua Norbert Kaila, kutokana na uzito wa jukumu lenyewe tena aliambiwa afuge ndevu ziwe nyingi, miezi kadhaa kabla ya kuingia kwenye zito hilo ambalo uratibu wake ulihitajika awe na mwonekano wa namna hiyo na si vinginevyo kwa ajili ya kutimiza jukumu zima kuanzia mwanzo hadi mwisho.

***

NORBERT KAILA ALIWASILI uwanja wa Ondimba nchini Gabon uliyopo mji wa jiji la Franceville, moja ya miji mikubwa ya ardhi hiyo, sehemu ya bara la pili kwa ukubwa duniani lenye makasi ya wanadamu.

Ilikuwa imepita masaa manne takribani na nusu toka atoke jijini Dar es salaam kwa ndege ya  kampuni ya ATCL kuja huko kwa madhumuni ya kukamilisha mpango mzima aliyotakiwa kuufanya kuanzia mwanzo hadi mwisho wa misheni yake.

Usoni akiwa na miwani ya giza, sambamba na nguo nadhifu huku ndevu zikiwa zimemfanya aonekane  ni kijana wa kileo mwenye hulka ya kuzifuga kwa lengo la kuvutia mwonekano wake na si kuufanya uchukize.

Ingawa hakuwa amezichonga zaidi ya kusalia kuwa zimejaa kwenye mpangilio mzuri kutokana na kuchanwa vilivyo. Kutokana na mpango mzima aendao kuufanya huko, kwa mujibu wa maelekezo ya wakubwa zake

“Mbona wewe sikusemi wezere hilo, hadi nalionea wivu hilo tandiko ulilolalia. Naliona linafaidi mno mali zangu”

“Loh! Mwone usiye na haya, nahisi unataka kurukwa na akili si bure wewe”

“Kama ingekuwa mapenzi ni kurukwa na akili, basi acha iwe hivyo kwa ajili yako lakini si kutoonekana sina mapenzi”, Mwanaume aliposema hivyo alizungusha mkono kiunoni mwa mrembo huyo, alipelekea bibie ajiegemeshe kifuani mwake akionekana ni mtulivu kupitiliza.

“Nor unajua hapa roho inaniuma sana, leo ndiyo siku ya mwisho kufurahi na wewe. Muda wowote ule simu yangu ikiita basi ujue ni kumekucha. Roho inaniuma ujue”

“Maumivu ya kutenganishwa vile vilivyounganika, husikika kila upande. Si kwao tu hata kwangu, lakini ndiyo tutafanyaje maji tumeshayavulia nguo. Sharti tuyaoge, mimi ni Norbert Kaila yuleyule mwandani wako, na utabakia kuwa Norene yuleyule nimpendaye kwa dhati. Niombee uzima huko niendapo”

“Kila siku nakuombea uweze kurudi salama......... (Alisita baada ya simu yake ya mkononi kuita) Nor muda huu tayari huu mkuu huyu anapiga, please kumbuka  na mwanao na wale uliyowaacha nyuma wanakupenda kiasi gani”

“Mpambanaji daima hapambani kwa kuwa anachukia kitu, bali hupambana kwa wale aliyowaacha nyuma. Elewa hivyo ndiyo mimi ninaelekea huko, kwa ajili ya kupambania nyinyi mliyopo nyuma yangu”

Hao ni Norbert Kaila na Norene, wapenzi wa muda mrefu na wafanyakazi wa shirika moja la kijasusi la  Afrika ya mashariki (EASA). Pia ni wazazi wa mtoto mmoja wa kiume, ambaye amefanya muunganiko wao wa upendo uzidi maradufu kila wakikumbuka kuna kijana mdogo mwenye kutegemea uwepo wao.

Pamoja na Norbert kujulikana ni mwenye kuwa na mabinti tofauti, pindi awapo kazini na hata kila mkoa kuwa na mpenzi. Bado hakuwa akijiweza kwa bibie huyo, yeye ndiye kila kitu kwake na upendo wa kweli upo juu yake. Huu ni udhaifu wake mkubwa, ambao anaulinda mno kwa maadui zake, maana ungeweza kutumiwa kwa ajili ya kumwangusha.

Vile ambavyo aliagizwa hakutaka kwenda kinyume napo, maana ni mfuataji mkubwa wa maagizo. Labda kungekuja kutokea dharura ndiyo angeweza kubadili uelekeo na kufanya vingine, anavyoona ni sawa ilimradi kile alichokabidhiwa kiweze kukamilishika.

Huyu ndiye Norbert Kaila, mtiifu mwenye maamuzi ya wanaomtuma ingawa huweza kubadilika kulingana na hali halisi ilivyo.

Uwanjani hapo jijini Franceville, hakutaka kujifanya ni mgeni aliongoza moja kwa moja kwenye eneo la kutokea na kupitia vituo kadhaa vya ukaguzi. Kama vile ni mwenyeji wa nchi hiyo, ambapo aliruhusiwa kupita vizuri baada ya kuwa na nyaraka zote muhimu zenye kumuhusu yeye.

Aliingia kwenye upande mwingine wenye kukata tikiti ya shirika la ndege ya ndani ya nchi hiyo, huko alikutana na binti mrembo, ambaye alishakuwa na taarifa zote juu ya ujio wake mahala hapo, na tiketi ikiwa imeandaliwa mapema mno ikisubiriwa aweze kupewa kwani ni muda mchache tu chombo kingeweza kuondoka mahala hapo na kuelekea uwanja wa Gamba.

Kama ilivyo kawaida yake, awapo ndani ya mji mpya basi sura mpya  ya mrembo. Lazima aweze kufanya kazi yake. Hilo alilitimiza na kuondoka na mawasiliano ya binti aliyempatia tikiti ya kupanda ndege, akiahidi angekuja kumtafuta kwa mara nyingine tena pindi atakapokuwa huru na kazi iliyompelekea huko.

Norbert alipanda ndege kwa mara nyingine, aliondoka uwanjani Ondimba na baada ya dakika arobaini na tano aliwasili uwanja wa Gamba. Huko napo hakujifanya ni mgeni, alichukua teksi upesi na kumwamuru dereva ampeleke nyumba ya wageni ya Laguna.

Baada ya mwendo wa robo saa waliwasili mahali hapo, kijana alilipa pesa kutokana na stahiki zake za pesa ya nchi hiyo baada ya kuwa nazo muda mrefu. Kisha alishuka na kuagana na yule bwana.

Norbert alisalia hapo njiani, hadi alipohakikisha dereva yule kaondoka ndipo naye alipiga hatua kuingia ndani ya nyumba ya wageni ambayo alihitajika kufika. Akiwa hana wasiwasi wowote, wala shaka ingawa bado akili ya kujihami iliendelea kuwepo kichwani mwake kwani eneo hilo ni geni kwake na hakutaka kulipa usalama kwa asilimia mia moja.

Alishajua anaenda kuonana na jasusi mwenzake, basi  kwenda kikondoo ingekuwa ni sawa na mbuzi wa kafara kujipeleka mwenyewe meza ya kuchinjiwa. Maana watu wa medani hizo, muda mwingine huwa wanawindwa na wenye maadui wengi, hivyo ujio wake hapo ungeweza hata kumfanya aingizwe kwenye ugomvi ambao haujui ulianza wapi.

Kwa umakini wake aliweza kufika na kuulizia mtu ambaye anamhitaji eneo hilo, napo kutokana na mwonekano wake huo, ilishajulikana ni mwenye kuhitajika kufika hapo. Haikuwawia vigumu wahudumu kumwongoza kutoka hapo, hadi kwenye mlango wa chumba kimojawapo. Chenye namba ileile, aliyoambiwa mtu wake atakuwepo humo.

Mlango uligongwa na Kaila mwenyewe, kisha alitulia kusubiri akiwa na mhudumu na muda huohuo ulifunguliwa. Alionekana mtu mweusi mrefu, mwenye ndevu nyingi akiwa amevaa vazi la nusu kanzu kwa juu. Chini akiwa na suruali ambayo ilifika juu kidogo ya kongo za unyayoni. Mdomoni ana sigara yenye kufuka moshi.

Mtu huyu alimtazama Kaila kwa kitambo kifupi, muda ambao mhudumu aliruhusiwa kuondoka. Kisha aliinua ngumi juu, halafu ghafla alimwelekezea kidole naye aliendana na ishara ileile.

Hadi walijikuta wakitabasamu kila mmoja, Kaila alipishwa na kuingia ndani huku bwana yule alifuata na kila mmoja akiwa na umakini na mwenzake. Ingawa alishajua ni mtu stahiki aliyetakiwa kukutana naye.

“Igubike, nimezisikia sifa zako nyingi sana hatimaye tumeweza kuonana uso kwa uso”, Norbert alisema huku akiweka mkoba wake chini, halafu aliketi kwenye kochi lililopo chumbani humo.

“N001 nawe ni hodari mno, nimeweza kuzipata habari zako namna ambavyo unaufanya ukanda wa Afrika ya mashariki uwe wa kuogopwa kupitiliza”, Igubike alisema muda ambao alitoa sigara mdomoni mwake akaishika mkononi mwake.

“Hakika ni wote wenye kuhusudiana  wameweza kukutana kwa mara ya kwanza hakuna mmoja aliyeweza kuiona sura ya mwenzake hapo kabla ya kuja kuiona hii leo. Huku kila mmoja akiwa na ndevu nyingi mno kidevuni mwake”

“Ndiyo sehemu ya mpango wetu, inahitajika tuwe namna hii na hata tukimaliza kazi na kuondoka ndiyo twende tukajibadili mwonekano huko mbele ya safari”

“Bila shaka, nadhani  sehemu ya mpango wetu ni kuja kuonana na wewe ndiyo nijue kipi kinachofuatia huko mbele ya safari”

Igubike aliposikia hivyo, alienda hadi kwenye upande wa kabati dogo lililopo hapo kitandani. Ambapo alitoa saraka na kisha alianza kupekua na baada ya muda aliibuka akiwa na nyaraka kadhaa  mkononi mwake.

Ila alipogeuka nyuma kumtazama Kaila, alimwona bwana yule akiwa ameshika silaha  tayari mkononi mwake akimwelekezea yeye jambo ambalo lilimfanya abaki vilevile akiwa ameshikilia karatasi zile ambazo zipo kwenye mkoba wa nailoni wenye kuonesha ndani.

“Chukulia rahisi N001 ni nyaraka tu hizi, sambamba na  hati zetu za kusafiri”

“(Huku akishusha silaha) Ni mapema mno kumwamini kila mtu hata baada ya kukuona una kila alama ya kujitambulisha ni wewe niliyekuwa nikikuhitaji Igubike”

“Nimependa sana falsafa yako ya ufanyaji kazi......sasa sikia kuanzia hivi sasa hutoitwa N001 kwa unavyotambulika kwenye ulimwengu huu wa majini yasiyoweza  kubadilika na kutoa meno ya kutisha.... Utaitwa Hamza bin Ubeid mkazi wa Darfur”, Igubike alisema huku akifungua mfuko ule wenye nyaraka na alitoa hati ya kusafiria ya nchi ya Sudan alimpatia Norbert.

“Na wewe utaitwa nani, nisije kuchanganya maji na mafuta huko mbele ya safari kwa hivi sasa”

“Mimi utanifahamu kwa jina la Hashimu bin Salim, hati zetu zote zimegongwa mihuri ya kuingia nchi hii na tukiwa na vibali vyote vya kuishi hapa. Pia tuna mihuri ya Cameroon na Afrika ya kati”

“Mpango mzuri sana huo, nadhani wewe ndiyo unapaswa kunifungukia zaidi. Unieleze ni kipi kinachofuata”

“Hapa muda huu si wa kukaa, inabidi tuondoke hadi Oyem kule kutakuwa na lori la mizigo ambalo tunahitajika kulipanda na kutoweka hapa nchini tukipitia Cameroon na kisha Afrika ya kati. Hilo

